En 48-årig dansker er tiltalt for at stå bag et af verdens største pædofile netværk og for at ville købe et spædbarn for at misbruge det.

To pædofilidømtes chat om køb af en sigøjnerbaby fra Rumænien var i dag omdrejningspunktet for en af de sidste dage i bevisførelsen mod den 48-årige pædofili-tiltalte mand fra Randers.

Manden er tiltalt for at have begået overgreb på sin vens fire børn og for at være medadministrator af et af verdens største pædofile netværk. Han har blandt andet erkendt sig skyldig i seksuelle overgreb på to af børnene.

Han blev anholdt på sin bopæl i Randers den 5. juni 2014 og har siddet varetægtsfængslet siden.

Vidne troede, det var en joke

Manden er også tiltalt for forud for den 24. august 2010 sammen med en svensker at have planlagt at købe et spædbarn for at udnytte det seksuelt, da han sammen med en dømt hollænder rejste til Rumænien for at finde spædbarnet, der ifølge anklagen skulle bringes til Sverige.

Hollænderen Auke Vansickle blev sidste år dømt fem års fængsel for overgreb på børn og vidnede den 24. november i retten i Randers. Han bekræftede, at han tog til Rumænien med den tiltalte i sommeren 2010.

Det var en vanvittig ide. Men han talte mere og mere om, at han ville købe en baby. Jeg sagde, det var en dårlig joke. Pædofilidømt hollænder om tiltalt 48-årig dansker.

Han fortalte, at den tiltalte dansker havde til hensigt at købe et rumænsk sigøjnerbarn og bringe det til Sverige for at misbruge det. Hollænderen Auke Vansickle rejste tidligere hjem og efterlod den tiltalte dansker i Rumænien, da han ikke ville være en del af hans planer.

- Jeg tog det ikke helt alvorligt først. Det var en vanvittig ide. Men han talte mere og mere om, at han ville købe en baby. Jeg sagde, det var en dårlig joke. Men han blev ved med at tale om, at der ville være nogle muligheder der, og at han nok ville prøve dem af, forklarede han i retten.

Tiltaltes forsvarer Søren Salomonsen spurgte den pædofilidømte hollænder, hvordan han kunne vide, at det ikke bare var fantasier, når den tiltalte hverken havde købt flyverdragt eller barnesæde. Men hollænderen Auke Vansickle stod fast. Han var sikker på, at den tiltalte ville fuldføre sine planer.

Australier idømt 35 års fængsel

Turen blev også diskuteret på en chat mellem svenskeren Oscar Gulhagg og australieren Shannon McCoole, mens den tiltalte dansker var i Rumænien i sommeren 2010.

Den 29 årige svensker Oscar Gulhagg, der ifølge politiet gik under kaldenavnet Nissehult, blev den 14. september dømt tre års fængsel for besiddelse af børneporno.

Shannon McCoole, en 33-årig australier, blev den 7. august sidste år idømt 35 års fængsel for at have forgrebet sig på syv børn, for besiddelse af børneporno og for at have været hovedmanden bag det pædofile netværk The Love Zone.

Dele af chatten mellem de to dømte pædofile fra den 24. juli 2010 blev dokumenteret i retten den 24. november sidste år, hvor de to omtaler Haba, som er den danske tiltaltes kaldenavn på det pædofile netværk.

Oscar Gulhagg, der blev afhørt i retten i Randers via videolink fra fængslet i Sverige, ville ikke bekræfte, at han var Nissehult, men sagde, at han havde brugt navnet.

Har du hørt nyheden? Haba er taget til Rumænien for at forsøge at finde en baby. Pædofilidømt svensker om tiltalt 48-årig dansker, der går under kaldenavnet Haba.

Diskuterede køb af baby

I dag blev hele chatten mellem australieren Shannon McCoole og svenskeren Oscar Gulhagg dokumenteret.

Nissehult: Har du hørt nyheden? Haba er taget til Rumænien for at forsøge at finde en baby.

Skudpud: Er det rigtig? Really, LOL, jeg har ikke set ham I et stykke tid. Hvordan vil han gemme det? Han har ingen penge.

Nissehult: Jeg ved ikke, om det vil lykkes, men jeg vil betale for det, hvis han finder et barn.

Skudpud: Han tager virkelig nogle chancer, hvor vil du gemme det henne?

Nissehult: Hvis jeg tager det herop, vil der ikke være noget problem

Skudpud: Hvor svært vil det være at få ungen ud af landet?

Nissehul: Ja, det er svært, ved ikke, hvor svært det ville være med kontrol ud af landet, men jeg kan vel klare det ved at lade som om, at jeg vil adoptere det

Skudpud: Jeg håber, I begge to har tænkt det rigtig meget igennem.

De to pædofile mænd diskuterer videre om, hvor svært det vil være at få et barn til Sverige. Og under hvilke forhold Nissehult skal opbevare barnet hos sig.

Nissehult: Jeg vil sandsynligvis arrangere det, så det kan ske. Du kender mig, jeg er ikke rendyrket ond, så jeg vil ikke kun opbevare hende i kælderen som sexlejetøj hele tiden.

"Det ville være fantastisk at få en dreng med hjem"

Anklageren dokumenterede yderligere en lang række andre chats mellem svenske Nissehult og andre pædofile. Her diskuterer de ligeledes muligheden for at tage til Rumænien og få fat på små børn.

Nissehult taler blandt andet med en pædofil under kaldenavnet Likeshard, hvor de taler om hurtcore, en særlig form for voldsom og smertefuld overgreb på børn, hvor man blandt andet har set eksempler på børn, der er blevet dræbt i forbindelse med voldtægt.

Likeshard fortæller, at han er til hurtcore. Nissehult fortæller ham og flere andre, at hans danske ven har været i Rumænien og forsøgt at få et barn med hjem.

Likeshard: Jeg ville synes, det var fantastisk at få en dreng med hjem.

Nissehult: Ja, de fandt nogen, de lejede, de var ned til 8. Og Haba fandt en gravid teenager, der gerne ville hæjlpe ham med nogle yngre, men så blev hun forelsket og ville gerne have hele familien med hjem til ham.

Likeshard: Dyrker dine venner hurtcore?

Nissehult: Ja, min danske vens kaldenavn er Babybdsm (baby bondage sm, red.)

Anklageren spørger den 48-årige tiltalte dansker, om han har brugt kaldenavnet "Babybdsm".

- Ja, jeg har brugt navnet til at lave fis med. Så kunne jeg gå ind i et forum og fyre en masse fis af. Netop fordi det er så kontroversielt et navn. Det var, når jeg kedede mig, og havde lyst til at drille lidt. De fleste, der kender mig, vil vide, at jeg er en spasmager.

48-årig nægter sig skyldig i planer om at købe baby

Den 29-årige svensker afviste i retten i Randers, at det var ham, der var med i de pågældende chat-samtaler, men bekræftede, at han gik under navnet 'Nissehult'.

Han har under sin varetægtsfængsling den 25. juni 2014 fortalt politiet, at ”Haba” kommer fra Danmark og, at han godt kan lide voldsomheder og babyer. En udtalelse han dog ikke ville bekræfte i restsagen mod ham.

Den 48 årige fra Randers, der er tiltalt for pædofili, nægter planerne om at købe en baby i Rumænien. Han har tidligere forklaret i retten, at det blot var frie fantasier.

Sagen fortsætter på mandag med den endelige dokumentation, heriblandt den tiltaltes personlige forhold. Der falder formentlig først dom i marts.